《奉和圣制送张尚书巡边》
唐代·王翰

紫绶尚书印，朱輧丞相车。登朝身许国，出阃将辞家。

不惮炎蒸苦，亲尝走集赊。选徒军有政，誓卒尔无哗。

帝乐风初起，王城日半斜。宠行流圣作，寅饯照台华。

骑历河南树，旌摇塞北沙。荣怀应尽服，严杀已先加。

业峻灵祇保，功成道路嗟。宁如凿空使，远致石榴花。

作者简介：王翰（公元687年~726年），字子羽，并州晋阳（今山西太原市）人，唐代边塞诗人。与王昌龄同时期，王翰这样一个有才气的诗人，其集不传。其诗载于《全唐诗》的，仅有14首。登进士第，举直言极谏，调昌乐尉。复举超拔群类，召为秘书正字。擢通事舍人、驾部员外。出为汝州长史，改仙州别驾。